เตือนนักลงทุนระวังหุ้นผันผวน1-2เดือนนี้
ตลาดหลักทรัพย์เตือนนักลงทุนให้ระวังความผันผวนช่วง1-2เดือนนี้หลังผลเลือกตั้งกรีซเป็นไปในทางบวก
18 มิ.ย. 2555

ตลาดหลักทรัพย์เตือนนักลงทุนให้ระวังความผันผวนช่วง1-2เดือนนี้หลังผลเลือกตั้งกรีซเป็นไปในทางบวก
นายจรัมพร โชติกเสถียร กรรมการและผู้จัดการตลาดหลักทรัพย์แห่งประเทศไทย (ตลท.) กล่าว ภายหลังร่วมประชุมกับ คณะกรรมการนโยบายการเงิน (กนอ.) และคณะกรรมการนโยบายสถาบันการเงิน (กนส.) ว่า ถึงแม้ผลการเลือกตั้งของประเทศกรีซจะออกมาในทางที่ดีและนักลงทุนให้การตอบรับ โดยตลาดหุ้นในหลายประเทศปรับตัวขึ้น แต่ช่วงนี้นักลงทุนไทยควรระวังความผันผวนต่อเนื่องในช่วง 1-2เดือนนี้ เนื่องจากสถานการณ์ของกรีซ แม้จะได้รัฐบาล แต่ยังต้องติดตามดูว่าจะจัดตั้งรัฐบาลได้หรือไม่ หรือมีเงื่อนไขต่อรองในระยะต่อไปอย่างไร 
"นักลงทุนที่เชี่ยวชาญอาจจะได้ประโยชน์จากสถานการณ์ในช่วงนี้ แต่นักลงทุนที่ไม่มีความเชี่ยวชาญควรระมัดระวังความผันผวนที่อาจจะเกิดขึ้นในช่วง 1-2 เดือนนี้ต่อไป และควรติดตามสถานการณ์การแก้ปัญหากรีซอย่างต่อเนื่อง"นายจรัมพรกล่าว
อย่างไรก็ตามการประชุมร่วมกันของ กนง.และ กนส. ในวันนี้ ยังไม่สามารถสรุปมาตรการร่วมกันแต่อย่างใด